b'\n_START_ARTICLE_\nP\xc3\xa4r Zetterberg\n_START_SECTION_\nKarriere\n_START_PARAGRAPH_\nZetterberg begynte sin karriere i Falkenbergs FF, men rakk bare \xc3\xa5 spille syv kamper p\xc3\xa5 A-laget f\xc3\xb8r han som seksten\xc3\xa5ring ble ungdomsproff i RSC Anderlecht. Han ble i denne klubben i mesteparten av sin tid som fotballspiller, bortsett fra et opphold i Charleroi 1991\xe2\x80\x931993 (p\xc3\xa5 utl\xc3\xa5n) og et opphold i Olympiakos CFP 2000\xe2\x80\x932003. Zetterberg spilte som regel som ballfordeler og var ogs\xc3\xa5 en dyktig frisparkstager._NEWLINE_Zetterberg vant seks belgiske ligagull og tre greske. Han ble \xc3\xa5rets fotballspiller i Belgia to ganger, i 1993 og 1997. Han fikk den svenske Guldbollen i 1997. Han lider b\xc3\xa5de av astma og diabetes, noe som gj\xc3\xb8r hans prestasjoner enda mer bemerkelsesverdige. Han fikk ikke mer enn fem gule kort i hele karrieren (det siste i 1994)_NEWLINE_Zetterberg hadde, til tross av stor suksess p\xc3\xa5 klubblaget, en mer brokete karriere p\xc3\xa5 det svenske herrelandslaget. Han spilte i VM-kvalifiseringen, men mistet p\xc3\xa5 grunn av en skade sluttspillet i Verdensmesterskapet i fotball 1994. Han spilte deretter mer regelmessig p\xc3\xa5 landslaget, men Sverige kvalifiserte seg hverken til sluttspillet i EM 1996 eller VM 1998. Da Sverige igjen kvalifiserte seg til EM 2000 hadde Zetterberg avsluttet sin landslagskarriere. Zetterberg hadde et kortvarig comeback i 1999, men kom p\xc3\xa5 kant med landslagstrenerne og takket deretter nei til videre landslagspill._NEWLINE_Zetterberg spilte sin siste kamp p\xc3\xa5 proffniv\xc3\xa5 for  Anderlecht 5. mai 2006. Han fortsatte som talentspeider for klubben.'